Web stranica tjedna: kibernetsko kulinarstvo
GroupRecipes.com je mjesto gdje se mogu naći, ali i ponuditi vlastiti recepti
Veza između kompjutera i kuharskih recepata seže u prve dane osobnih računala kada su se ljudi pitali zašto bi uopće trebali kod kuće takvu napravu. Pa, za organiziranje onih recepata koji su bili na svakojakim komadićima papira, bio je tadašnji standardni odgovor. Ustvari, neumreženi, dakle samostojeći kompjuter nije najbolje pomagalo za organiziranje kuhinjskih recepata, ali websajt – jest. Današnje odredište nam je upravo jedna takva web stranica. GroupRecipes.com je mjesto gdje se mogu naći, ali i ponuditi vlastiti recepti, ali, kako kaže direktor tog sajta Kristopher Lederer, to je i mjesto za online druženje. "Možete postaviti na sajt svoje recepte i dobiti komentare drugih korisnika. Možete se povezati sa skupinom poznanika u razmjeni recepata: kad god netko od njih postavi novi recept, on se pojavi i u vašem online profilu čim se ulogirate na sajt. Možete pratiti što vaši prijatelji objavljuju, možete vidjeti vlastite recepte ... to je vrlo lagan način razmjene kulinarskih iskustava," kaže Lederer. Lederer naglašava da su recepti glavni razlog pristupa na web stranicu GroupRecipes.com, a pomoć u pretraživanju zanimljivih jela nudi se u vidu Rogera robota za recepte. No, iskorištavanje grupnog znanja na ovom websajtu daje isto tako odlične rezultate, posebice kad se uzme u obzir da ljudi koji dolaze na taj sajt vole i jesti i kuhati. "Mislim da u svakom poduhvatu korištenje znanja i iskustva zajednice rađa jako dobrim rezultatima. U slučaju jela, to je ogromna prednost pred tradicionalnim websajtovima s receptima koje odabiru samo urednici tih stranica," kaže Lederer. Korisnici mogu recepte obilježiti svakojakim ključnim riječima, ne samo nazivom jela i pojedinačnim sastojcima. Recimo, jelo pod nazivom 'Pile na brzi karipski način' označeno je i opisnom rječju 'živopisno'; 'Pečena janjeća plećka' je označena kao 'impresivna' i 'elegantna'. "Kada pružite mogućnost obilježavanja jela kojim god se ključnim riječima želi, onda zaista vidite zanimljive ideje i steknete bolje razumijevanje tog jela. Možete otkriti i jela za koja niste znali, a koja će se naći u kategoriji ključne riječi koja je vama zanimljiva ... možda potpuno drugi sastojci, ali duh jela je takav da ga prepoznate opisanog tom određenom ključnom riječi," kaže Lederer. Websajt GroupRecipes.com lagan je za korištenje, besplatan i – barem za sada – nije zatrpan reklamama. Ako već sami ne trebate nove recepte, to je možda ono pravo mjesto gdje biste mogli s drugima podijeliti vlastito omiljeno tradicionalno jelo.